Virallinen lehti nro C 354 , 19/11/1998 s. 0001



KIRJALLINEN KYSYMYS E-4187/97 komissiolle esittäjä(t): Christian Cabrol (UPE) (21. tammikuuta 1998) Aihe: Listeria-bakteeri maitotuotteissa ja direktiivin 92/46/ETY muuttaminen Käsittelemättömän maidon, lämpökäsitellyn maidon ja maidosta valmistettujen tuotteiden tuotantoon ja markkinoille pääsyyn liittyviä terveysmääräyksiä koskevan, 16. kesäkuuta 1992 annetun direktiivin 92/46/ETY ((EYVL L 268, 14.9.1992, s. 1. )) voimaantulo 1. tammikuuta 1998 huolestuttaa erityisesti ranskalaisia juustonvalmistajia ja juustokypsyttämöitä. Nykyisillä laitteilla ja varusteilla suurin osa yrityksistä ei pysty täyttämään asetuksen vaatimuksia, etenkään kriteerejä, jotka koskevat Listeria monocytogenes- ja Staphylococcus aureus -bakteereja. Staphylococcus aureus -bakteerit: - tietyt Ranskan keskiylängön juustonvalmistajien keskuksessa (¨pôle fromager AOC Massif Central¨) tehdyt kokeet ja direktiivin 92/46/ETY huomioon ottaen komissio voisi poikkeuksellisesti sallia sen, että enterotoksisten stafylokokkien tutkimisvelvoitetta sovellettaisiin vasta silloin, kun bakteerien määrä ylittää rajan 100 000 bakteeria/gramma direktiivin määräämän rajan 10 000 bakteeria/gramma sijaan. Listeria monocytogenes: - voitaisiin soveltaa rajaa 100 listeriabakteeria/gramma valvoen samalla, ettei tämä määrä ylity viimeisenä suositeltuna käyttöpäivänä; tällöin teollisuudella olisi mahdollisuus nykyaikaistaa tuotantoaan ja saavuttaa keskipitkällä aikavälillä tavoitteeksi asetettu raja ¨0 listeriabakteeria/25 grammaa¨. Voisiko komissio harkita uudelleen voimassa olevia rajoja, jotta direktiiviä 92/46/ETY pystyttäisiin muuttamaan ja samalla noin 7 000:ta tämän alan työpaikkaa varjostava tilanne korjaantuisi? Komission jäsenen Franz Fischlerin komission puolesta antama vastaus (2. maaliskuuta 1998) Raakamaidon, lämpökäsitellyn maidon ja maitopohjaisten tuotteiden tuotantoa ja markkinoille saattamista koskevista terveyssäännöistä 16 päivänä kesäkuuta 1992 annettu neuvoston direktiivi 92/46/ETY tuli voimaan 1 päivänä tammikuuta 1994. Näin ollen direktiivin liitteessä C olevassa II luvussa vahvistettuja Listeria monocytogenesia ja Staphylococcus aureusta koskevia mikrobiologisia vaatimuksia sovelletaan samasta päivästä alkaen. Lisäksi neuvosto antoi 16 päivänä kesäkuuta 1992 direktiivin 92/47/ETY edellytyksistä myöntää väliaikaisia ja rajoitettuja poikkeuksia tietyistä yhteisön maidon ja maitopohjaisten tuotteiden tuotantoa ja markkinoille saattamista koskevista terveyssäännöistä, jotta laitosten rakenne ja laitteet ehdittäisiin muuttaa direktiivin 92/46/ETY mukaisiksi. Ensin mainitun direktiivin perusteella jäsenvaltiot voivat myöntää poikkeuksia joihinkin direktiivin 92/46/ETY vaatimuksiin 1 päivään tammikuuta 1998 asti sillä ehdolla, että poikkeusta hakeva laitos on esittänyt viranomaisille työsuunnitelman ja työohjelman, joista käy ilmi, minkä ajan kuluessa laitos voi täyttää direktiivin 92/46/ETY vaatimukset. Direktiivin 92/47/ETY 1 artiklan mukaisesti kaikkien laitosten on noudatettava direktiivin 92/46/ETY vaatimuksia 1 päivästä tammikuuta 1998 alkaen. Laitosten rakenne- ja toimintavaatimusten lisäksi direktiivissä 92/46/ETY vaaditaan, että maitopohjaiset tuotteet täyttävät direktiivin liitteessä C olevassa II luvussa mainitut mikrobiologiset vaatimukset. Listeria monocytogenesia ja Staphylococcus aureusta koskevat mikrobiologiset vaatimukset, joita sovelletaan jalostamosta lähteviin maitopohjaisiin tuotteisiin, on vahvistettu kuluttajien myrkytystapausten ehkäisemiseksi. Jos direktiivissä säädetyt Listeria monocytogenes tai Staphylococcus aureus-tasot ylittyvät, viranomaisten on toteutettava epäilyksenalaisia maitopohjaisia tuotteita koskevat toimenpiteet kuluttajien terveyden suojelemiseksi. Se, että tiettyjen maitopohjaisten tuotteiden sisältämä mikrobien määrä saisi ylittää direktiivin liitteessä C olevassa II luvussa vahvistetut määrät, asettaisi kyseenalaiseksi maitopohjaisten tuotteiden terveellisyyden ja heikentäisi eurooppalaisten kuluttajien terveyden suojelemisen tasoa. Tästä syystä komissio ei aio ehdottaa kyseisten mikrobiologisten vaatimusten muuttamista.